Cence mancjâi di rivuart a Pier Pauli Pasolin, che al à scrit la opare “I Turcs tal Friûl”, cualchi altri furlan par nuie famôs al po vê alc di dî su di une divierse invasion, capitade plui di cinccent agns dopo di chê dai Turcs, soredut se le à vivude di persone, ancje se cui voi di frut. Carli Sgorlon al à scrit il libri “L’armata dei fiumi perduti” in merit, ma ancje lui, come ducj chei che a àn fevelât e scrit dai Cosacs, al trate juste la ocupazion de Cjargne, dismenteant che chel popul li al jere rivât fin tai prins paîs sot la Stradalte in te Basse, e no dome in Cjargne.
E je une prove scrite tal marmul sul mûr di une cjase di Sant Andrat dal Cormôr – frazion di Talmassons – a proposit di un fat dramatic capitât il 28 di Avrîl dal 1945, là che al ven memoreât il terôr di 35 cristians metûts propri cuintri chel mûr lì, a spietâ di jessi fusilâts de bande di un ploton di esecuzion di soldâts cosacs. Si pues dî che e jerin lis ultimis oris di vuere pal Friûl, biel che il rest de Italie al jere bielzà stât liberât da lis trupis aleadis; murî in chel mût li, cuant che si viodeve la lûs de tant bramade liberazion, a someave un brut scherç dal destin, ma la sperance che al fos dome un brut sium, si sfantave tal ricuart di ce che al jere sucedût l’an prime a Rome tai Fossâi Ardeatins.
I Cosacs insedâts in Cjargne, la “Tiere Prometude” ca ur veve garantide Hitler, a jerin stâts mandâts dai ocupants todescs ancje tai paîs de Basse in funzion anti partigjane, daspò dal copament di personalitât fassistis come il podestât di Talmassons, maçât cuntun colp di pistole tal cjâf, intune ostarie dal paîs, ai 23 di Lui dal 1944. Il svindic de bande dai ocupants no si è fât spietâ, e al puest dai partigjans a son stâts cjapâts intune batude un grum di civii, puartâts al comant todesc di Udin, e daspò internâts tai cjamps di concentrament in Gjermanie.
I Cosacs e jerin une strane gjenarzie di soldâts, ca si movevin cui lôr armaments sui lôr cjars tirâts dai cjavai, insiemi cun lis lôr fameis, fruts e vecjos, cualchi camêl e cualchi vacje robade, e in tai lôr spostaments a ocupavin cjasis, stalis, tiezis, e curtii dai paisans convivint dispès insiemi. Te nestre cjase contadine a si jerin incjasâts un cjapitani, la sô femine cul frutin piçul, e une schirie di soldâts cun mûi e cjavai; jo o ài ancjemò tai vôi un vecjut cun lis mostacjis lungjis che al leve a fumâ la pipe inte stale, fasint imbesteâ gno nono par pôre dal fûc.
I 35 cristians di Sant’Andrat a jerin stâts metûts al mûr par svindic cuintri i partigjans, che intune vuaite pa lis stradis dal paîs, a vevin copâts un grum di cosacs in ritirade. Il plevan de frazion al conte, tal sô diari, che il comandant dal ploton di esecuzion al è stât fermât, pôc prin di ordenâ il fûc, dal sun da lis cjampanis di Cjasteons che a scampanotavin a fieste anunziant la fin da la vuere. I muarts cosacs di che vuaite e jerin stâts puartâts ta une cjase coloniche confinante cun la nestre pe vegle di corôt, in spiete dal funerâl. O vevi sîs agns, une sûr di doi plui grande e altris trê plui zovinis, ma cuant che si cjatìn insiemi, a fevelìn ancjemò vuê di chei lumins che viodevin traviers dai veris, da lis orazions in rît ortodòs, dai sgrisui jù pe schene, la dì dopo, viodint chês baris scuviertis cul muart in monture militâr, cu la scorte dai camaradis armâts a fûc e tai.
La tension e la pôre si palpavin tal aiar penç massime dulinvie la messe di muart celebrade dal pope in place; si veve pôre di un altri svindic, che par fortune a nol è stât, ancje parcè chê lôr, i cosacs, a vevin plui pôre di no jessint in ritirade.
A no sai parcè, ma jo a no ài mai provât nissun odi o rancôr viers chest popul che al è lât a fâsi maçâ dulinvie la ritirade e pitost di consegnâsi di gnûf a Stalin, come cumbinât a Jalta cui aleâts, a àn vût miôr copâsi inneantsi tai flums austriacs. A la fin a son stâts doprâts ancje lôr come cjar par canon, prime dai todescs, e daspò imbroiàts dai aleâts.
fur_Latn fur_Latn fur_Latn fur_Latn fur_Latn fur_Latn fur_Latn